**Конфессияаралық және өркениетаралық диалогты дамыту жөніндегі Н.Назарбаев орталығының 2021 жылғы қызметінің қорытындысы**

2021 жылы Орталық тарапынан конфессияаралық диалогтың қазақстандық тәжірибесін халықаралық деңгейде ілгерілетуді іске асыру бойынша ауқымды шаралар жүргізілді. Әлемдік және дәстүрлі діндер лидерлері Съездің жұмыс органы ретінде Орталық ағымдағы жылдың 6 қазанында Әлемдік және дәстүрлі діндер лидерлері Съездің Хатшылығының XIX отырысын өткізді. Хатшылықтың жұмысына ислам, христиан, иудаизм, буддизм, даосизм, синтоизм, индуизм діндері және халықаралық ұйымдардан **20 елдің өкілдері** қатысты.

Сонымен қатар, Әлемдік және дәстүрлі діндер лидерлері Съезінің мақсаттары мен міндеттерін ілгерілету мақсатында **12 мемлекетте** дөңгелек үстелдер өткізіліп, дін саласындағы өзекті мәселелер талқыланды. Дөңгелек үстелдер Үндістан, Пәкістан, Чехия, Женевадағы БҰҰ бөлімшесі жанындағы ҚР өкілдігі, Сауд Арабиясы, Иран, Қырғызстан, Германия, Түркия, Венгрия, Армения, Малайзия елдерінің ғылыми-сарапшы қауымдастықтарын біріктірді.

Дінаралық және мәдениетаралық диалогты ұйымдастыру және сақтау бойынша халықаралық құрылымдармен қарым қатынас орнату Орталық жұмысының маңызды мақсаттарының бірі болып табылады. Осыған сәйкес ағымдағы жылы **5 халықаралық ұйыммен** ынтымақтастық туралы меморандумдар жасалды. Сонымен қатар, **9 ғылыми-сараптамалық ұйыммен** келісім жүргізіліп, меморандумдарға қол қойылды.

Орталық жұмысының стратегиялық блогы ақпараттық-талдау қызметіне бағытталған. Сараптамалық-талдау материалдары өзекті тақырыптар бойынша зерттелетін мәселелердің кең спектрін қамтиды *(олардың ішінде, елдегі және әлемдегі діни ахуалды дамытудың негізгі трендтері, радикалды және деструктивті ағымдардың қызметі, тәңіршілдік мәселелері және т.б.).* Ағымдағы жылда әлемдегі және Қазақстан Республикасындағы діни ахуалдың жай-күйі мен даму серпінін талдауды жүзеге асыру мақсатында **60-тан астам талдамалық жазба** жасалды. Орталық мамандары тарапынан **3000 объектіге** **дінтану сараптамасы** жүргізілді. 2021 жылы Орталық дін және мемлекеттік-конфессиялық қатынастар саласындағы өзекті мәселелерге бағытталған **9 әдістемелік материал** әзірледі.

Әлемдік және дәстүрлі діндер лидерлері съезінің және оның институттарының бастамаларын іске асыруға және ілгерілету мақсатында Орталықтың ресми сайтында, республикалық және шетелдік БАҚ-та **2334 материал** жарияланды. Орталықтың әлеуметтік желілерінде **1634** материал орналастырылды, оның ішінде: **«Facebook» – 527,** **«Instagram» – 265,** **«Twitter» - 460** және **«Telegram»** арнасында – **382.**

Қазақстан Республикасы Тәуелсіздігінің 30 жылдығын мерекелеу шеңберінде «PeaceTalks» тұрақты жұмыс істейтін пікірталас алаңында «Діни лидерлердің тұрақты әлем дамуына қол жеткізудегі рөлі», «Орта Азия елдерінің XXI ғасырдағы мәдениеттер татуластығы», «Қазіргі заманның сын-қатерлері жағдайында конфессияаралық және ұлтаралық келісімді нығайту», «Конфессияаралық келісім-Қазақстан тәуелсіздігінің негізі» тақырыптарында **4 халықаралық конференция** ұйымдастырылды. Конференциялар Қазақстан Республикасының Тәуелсіздік жылдарындағы конфессияаралық келісім, өңірлік және жаһандық қауіпсіздікті нығайту, әлемдегі дінаралық диалогты ілгерілету саласындағы жетістіктерін талқылауға бағытталды.